HU Az Európai Unió Hivatalos Lapja L 93/28

A BIZOTTSÁG 318/2014/EU RENDELETE

(2014. március 27.)

a 396/2005/EK európai parlamenti és tanácsi rendelet II. és III. mellékletének az egyes termékekben, illetve azok felületén található fenarimol, metaflumizon és teflubenzuron maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára és 49. cikkének (2) bekezdésére,

mivel:

(1) A fenarimol tekintetében a maradékanyag-határértékeket (a továbbiakban: MRL-ek) a 396/2005/EK rendelet II. melléklete és III. mellékletének B. része állapította meg. A metaflumizonra és a teflubenzuronra vonatkozó maradékanyag-határértékeket a 396/2005/EK rendelet III. mellékletének A. része határozta meg.

(2) Egy, a metaflumizon hatóanyagot tartalmazó növényvédő szernek a kabakosokra (ehető héj), sárgadinnyére, görögdinnyére, brokkolira, karfiolra, kínai kelre, fejes salátára és más salátákra, fűszernövényekre, (hüvelyes) babara, (hüvelyes) borsóra, articsókára és gyapotmagvakra történő alkalmazásának engedélyezésére irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(3) A teflubenzuron esetében a Solanaceae csoportba tartozó növényekre, valamint az ehető héjú kabakosokra vonatkozóan nyújtottak be ilyen kérelmet.

(4) A 396/2005/EK rendelet 6. cikke (2) és (4) bekezdésének megfelelően a fenarimol esetében az almára, a cseresznyére, az őszibarackra, a szőlőre, a földieperre, a banánra, a paradicsomra, az uborkára, a sárgadinnyére, a tökre és a görögdinnyére vonatkozóan nyújtottak be ilyen kérelmet. A kérelmező állítása szerint a fenarimolnak az említett terményekre vonatkozóan engedélyezett alkalmazása több harmadik országban a 396/2005/EK rendeletben engedélyezett MRL-eknél magasabb maradékanyag-értékekhez vezet, ezért magasabb MRL-eket kell megállapítani annak érdekében, hogy e termények behozatalát ne gátolják kereskedelmi akadályok.

(5) A 396/2005/EK rendelet 8. cikkének megfelelően az érintett tagállamok kiértékelték a kérelmeket, az értékelő jelentéseket pedig megküldték a Bizottságnak.

(6) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (2) adott ki. Ezeket a véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.

(7) A Hatóság indokolással ellátott véleményeiben arra a következtetésre jutott, hogy a fenarimol őszibarackon, szőlőn, földiepren, banánon, paradicsomon és görögdinnyén, a metaflumizon sárgadinnyén, görögdinnyén, fűszernövényeken és salátákon (a fejes saláta kivételével) történő alkalmazása tekintetében a benyújtott adatok nem elegendőek új MRL-ek meghatározásához. A metaflumizon endívia esetében történő alkalmazása tekintetében a Hatóság nem ajánlja a javasolt MRL megállapítását, mivel nem zárható ki a fogyasztókat érintő kockázat. A hatályban lévő MRL-eket ezért nem kell megváltoztatni.

(8) A metaflumizon brokkolin és fejes salátán történő alkalmazása tekintetében a Hatóság a kérelmező által javasoltnál alacsonyabb MRL-ek megállapítását javasolja.

(9) A teflubenzuronnak a Solanaceae csoportba tartozó növényeken, valamint az ehető héjú kabakosokon történő alkalmazására vonatkozóan a hatóság a fogyasztókat érintő krónikus beviteli kockázatot állapított meg. A teljes expozícióhoz azonban az alma járul hozzá a legnagyobb mértékben. A Hatóság a fenti növényekre vonatkozó MRL-ek növelése esetén az almára vonatkozó MRL-ek csökkentését javasolja. Mivel az MRL-t a Brazíliában engedélyezett alkalmazáson alapuló importtolerancia- kérelem figyelembevételével állapították meg, a kérelmezővel a kereskedelmi akadályok elhárítása érdekében felvették a kapcsolatot. A kérelmező 0,5 mg/kg MRL-t javasolt, amely nem elegendő a Brazíliában engedélyezett alkalmazási szint figyelembevételéhez. Mivel a fogyasztók magas szintű védelme továbbra is biztosított, a kereskedelmi akadályok elhárítása céljából helyénvaló az említett MRL-t 0,5 mg/kg-ban meghatározni.

(10) A többi kérelmet illetően a Hatóság indokolással ellátott véleményeiben arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások elfogadhatók a fogyasztók biztonsága szempontjából, 27 különleges európai fogyasztói csoport fogyasztói expozíciójának vizsgálata alapján. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagot esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termények és termékek fokozott fogyasztásából következő, rövid távú expozíció esetében nem merült fel a megengedhető napi bevitel (ADI) vagy az akut referenciadózis (ARfD) túllépésének kockázata.

(11) A Hatóság indokolással ellátott véleményei alapján és a tárgy szempontjából lényeges tényezőket figyelembe véve, az MRL-ekkel kapcsolatos megfelelő módosítások megfelelnek a 396/2005/EK rendelet 14. cikkének (2) bekezdésében megfogalmazott követelményeknek.

(12) Az új MRL-ek kapcsán – a Kereskedelmi Világszervezeten keresztül – kikérték az Unió kereskedelmi partnereinek véleményét, és megállapításaikat figyelembe vették.

(13) A 396/2005/EK rendeletet ezért ennek megfelelően módosítani kell.

(14) A termékek zavartalan forgalmazása, feldolgozása és fogyasztása érdekében a rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően a jogszabályi előírások betartása mellett állítottak elő, valamint azokra, amelyekkel kapcsolatban igazolt, hogy a fogyasztók magas szintű védelme továbbra is biztosított.

(15) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-ipari vállalkozások felkészülhessenek az MRL-ek módosításából fakadó új követelmények teljesítésére.

(16) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,

ELFOGADTA EZT A RENDELETET:

1. cikk

A 396/2005/EK rendelet II. és III. melléklete e rendelet mellékletének megfelelően módosul.

2. cikk

A 2014. október 17-én előtt a jogszabályi előírások betartása mellett előállított termékekre a 396/2005/EK rendelet továbbra is az e rendeletben szereplő módosítások nélkül alkalmazandó.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2014. október 17-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2014. március 27-én. a Bizottság részéről az elnök José Manuel BARROSO

(1) HL L 70., 2005.3.16., 1. o.

(2) Az EFSA tudományos jelentése elérhető az interneten: http://www.efsa.europa.eu

Reasoned opinion of EFSA on the modification of the existing MRLs for fenarimol in various crops (Indokolással ellátott vélemény a különféle növényekben előforduló fenarimol tekintetében érvényes MRL-ek módosításáról). EFSA Journal (2011); 9(9):2350 [32 pp.]. doi:10.2903/j.efsa.2011.2350.

Reasoned opinion on the modification of the existing MRLs for metaflumizone in various commodities (Indokolással ellátott vélemény a különféle árucikkekben előforduló metaflumizon érvényben lévő MRL-ek módosításáról). EFSA Journal 2013; 11(7):3316 [50 pp.]. doi:10.2903/j.efsa.2013.3316.

Reasoned opinion on the modification of the existing MRLs for teflubenzuron in various commodities (Indokolással ellátott vélemény a különféle, termésükért termesztett zöldségfélékben előforduló teflubenzuron érvényben lévő MRL-ek módosításáról). EFSA Journal 2012; 10(3):2633 [27 pp.]. doi:10.2903/j.efsa.2012.2633.